**Nagovor predsednika Državnega sveta na okrogli mizi z naslovom »Odprti problemi položaja ljudi z motnjo v duševnem razvoju«**

(Državni svet, 23. marec 2015 ob 10.uri)

Spoštovane udeleženke in udeleženci današnje okrogle mize, cenjena predsedujoča gospa dr. Alenka Šelih, spoštovana Dragica Bac iz Ministrstva za delo, družino, socialne zadeve in enake možnosti, spoštovane referentke in referenti, predstavniki stroke, prostovoljci in vsa zainteresirana javnost,

dovolite mi, da vas prav lepo pozdravim v dvorani Državnega sveta Republike Slovenije, drugega doma slovenskega parlamenta.

Na prvi pomladanski dan - 21. 3. - smo obeležili Svetovni dan downovega sindroma, ene od oblik duševne motnje, ki v Sloveniji prizadene vsako leto med 15 in 18 otrok. Za vse te otroke, in kasneje seveda odrasle, je potrebna posebna družinska in družbena skrb. Še posebej pomembno vlogo imajo pri tem nevladne organizacije in prostovoljci.

Državni svet, kot zastopnik interesov širokega dela civilne družbe, podpira uveljavljanje načela, da morajo imeti ljudje z motnjami v duševnem zdravju takšne pravice in položaj v družbi, ki bi jim omogočali polno in bogato življenje. Državni svet je z različnimi posveti in zaključki na tej podlagi že večkrat podprl prizadevanja civilne družbe za vzpostavitev sistemov zdravstvene oskrbe in izobraževanja, ki bi ljudem s težavami in motnjami v duševnem zdravju omogočili nemoten razvoj, seveda v skladu z njihovimi zmožnostmi.

V Sloveniji je ta hip odprtih več vprašanj, ki se nanašajo na položaj ljudi z motnjo v duševnem razvoju (MDR). Svetovni dan downovega sindroma (DS) se zdi primerna priložnost za to, da o teh vprašanjih javno spregovorimo. Ljudje z downovim sindromom predstavljajo približno eno četrtino vseh ljudi z motnjo v duševnem razvoju in so tako tudi najštevilčnejša in najbolj prepoznavna skupina ljudi z motnjami v duševnem zdravju, na ta način pa tudi glasniki za vso skupino prizadetih.

Na posvetu z naslovom *Duševno zdravje – zagotavljanje stabilnosti sistema kot podlage za razvoj,* ki smo ga v Državnem svetu na pobudo državne svetnice mag. Darije Kuzmanič Korva,organizirali oktobra lani, smo med drugim posebej izpostavili vrzel, ki se pojavlja na prehodu med programi in storitvami na eni strani ter vključevanjem oseb s težavami v duševnem zdravju v vsakdanje življenje na drugi strani. Ta ugotovitev velja tudi za osebe z motnjami v duševnem razvoju.

Spoštovani,

pomembno je, da je javnost v čim večji meri seznanjena s težavami, s katerimi se posamezniki z motnjami v duševnim razvoju in njihove družine dnevno soočajo. Predvsem pa je pomembno da se zavedamo, da obstajajo določene rešitve, s katerimi bi jim lahko olajšali življenje. Le z boljšim razumevanjem in sprejemanjemoseb z razvojnimi motnjami in težav njihovih družin, bo mogoč korak naprej. Temu ozaveščanju je zato namenjena tudi današnja okrogla miza.

Vsem skupaj se zahvaljujem za udeležbo in vam želim prijetno strokovno druženje.

Hvala.